VENDIM
Nr. 6, datë 17.1.2022
MBI KËRKESËN E SHOQËRISË “M.C. INERTE LUMZI” SHPK, PËR RINOVIMIN E LICENCËS NË VEPRIMTARINË E TREGTIMIT TË ENERGJISË ELEKTRIKE
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 10, pikat 1, 2 dhe 3, dhe të nenit 16, pika 1, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; të nenit 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 17.1.2022, mbasi shqyrtoi relacionin me nr. 164/7 prot., datë 10.1.2022, të përgatitur nga Drejtoria e Licencimit, Autorizimeve dhe Mbikëqyrjes, “Mbi kërkesën e shoqërisë ‘M.C. Inerte Lumzi’ sh.p.k. për rinovimin e licencës nr. 358, seria T17P, në veprimtarinë e tregtimit të energjisë elektrike, dhënë me vendimin e Bordit të ERE-s nr. 13, datë 19.1.2017”,
konstatoi se: 

- Shoqëria “M.C. Inerte Lumzi” sh.p.k. është mbajtëse e licencës me nr. 358, seria T17P, për veprimtarinë e tregtimit të energjisë elektrike, dhënë me vendim të Bordit të ERE-s nr. 13, datë 19.1.2017, me afat 5-vjeçar. Kjo licencë përfundon më datë 19.1.2022.

- Me shkresën nr. 1014 prot., datë 19.10.2021, ERE ka njoftuar shoqërinë se në rast interesi nga ana e saj për rinovimin e licencës me të cilën është pajisur, duhet të paraqesë aplikimin përkatës, jo më vonë se 2 (dy) muaj para përfundimit të kohëzgjatjes së vlefshmërisë së licencës së dhënë (brenda datës 19.11.2021).
- Shoqëria “M.C. Inerte Lumzi” sh.p.k., me shkresën e protokolluar në ERE me nr. 1014/1 prot., datë 30.12.2021, ka depozituar një dokumentacion të konsiderueshëm bashkëlidhur aplikimit të saj, për rinovim të licencës në veprimtarinë e tregtimit të energjisë elektrike, por ky aplikim nuk është paraqitur në afat, bazuar te përcaktimet e nenit 16, pika 1, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar.
- Në mbështetje të nenit 10, pika 7, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar, shoqëria mund të paraqesë një aplikim të ri për licencim, brenda 1 (një) muaji nga marrja e vendimit të ERE-s për mosfillimin e procedurës, për shqyrtimin e aplikimit, dhe dokumentacioni i paraqitur nga shoqëria për aplikimin e mëparshëm do të konsiderohet i vlefshëm edhe për aplikimin e ri, i cili duhet të përmbajë bashkëlidhur dhe pagesën e diferencës që përkon me aplikimin për licencimin në veprimtarinë e tregtimit të energjisë elektrike.

Për gjithë sa më sipër, Bordi i ERE-s
VENDOSI:

1. Të mosfillojë procedurën për rinovimin e licencës në veprimtarinë e tregtimit të energjisë elektrike, dhënë shoqërisë “M.C. Inerte Lumzi” sh.p.k. me vendimin e Bordit të ERE-s nr. 13, datë 19.1.2017.

2. Drejtoria e Licencimit, Autorizimeve dhe Mbikëqyrjes të njoftojë shoqërinë për vendimin e Bordit të ERE-s.
Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. 
Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

